W-Shape ยอดต่ำลง
*ดูเหมือนรูปแบบการเคลื่อนตัวในลักษณะ W-Shape ยอดต่ำลงของตลาดหุ้นไทยจะเด่นชัดขึ้นเรื่อย ๆ เพราะเมื่อนั่งดูกราฟการเคลื่อนไหวในช่วง 2 เดือนครึ่งก็ออกมาในลักษณะนี้ “โมนิก้า” ถึงอยากเม้าท์ประเด็นนี้เพื่อให้นักเล่นเตรียมตัวรับมือกับแรงกระแทกในรอบถัดไป เพราะไซเคิลนี้เกิดขึ้นให้เห็นมาแล้วทั้งหมด 4 ครั้ง และถ้ารวมสิ่งที่กำลังจะเกิดขึ้นในเที่ยวนี้เข้าไปอีก ก็จะเป็นปรากฏการณ์ครั้งที่ 5 นะจะบอกให้
2 ก.ย. 2563

เจาะกระดาน : โมนิก้าและทีมงาน
*ดูเหมือนรูปแบบการเคลื่อนตัวในลักษณะ W-Shape ยอดต่ำลงของตลาดหุ้นไทยจะเด่นชัดขึ้นเรื่อย ๆ เพราะเมื่อนั่งดูกราฟการเคลื่อนไหวในช่วง 2 เดือนครึ่งก็ออกมาในลักษณะนี้ “โมนิก้า” ถึงอยากเม้าท์ประเด็นนี้เพื่อให้นักเล่นเตรียมตัวรับมือกับแรงกระแทกในรอบถัดไป เพราะไซเคิลนี้เกิดขึ้นให้เห็นมาแล้วทั้งหมด 4 ครั้ง และถ้ารวมสิ่งที่กำลังจะเกิดขึ้นในเที่ยวนี้เข้าไปอีก ก็จะเป็นปรากฏการณ์ครั้งที่ 5 นะจะบอกให้
*ด้วยสถานการณ์ดังกล่าวทำให้ “โมนิก้า” จำเป็นต้องให้ความสำคัญกับแนวต้านบริเวณ 1,335 จุดมากเป็นพิเศษ เพราะการยืนเหนือแนวต้านดังกล่าวจะทำให้โมเมนตัมของตลาดหุ้นเปลี่ยนไปในทิศทางที่ดีขึ้น จึงพยายามเชียร์ให้มีแรงซื้อเข้ามาเยอะ ๆ เพื่อช่วยปูทางให้ดัชนีทะยานขึ้นไปทดสอบแนวต้าน 1,350 จุดอีกครั้ง แถมวันนี้ไม่มีอะไรที่แย่กว่าวันวาน เลยไม่รู้สึกต้องกลัวไงล่ะค่ะ
*ประเด็นดังกล่าวทำให้ดัชนีวิ่งขึ้นมาปิดที่ 1,315.88 จุด บวกไป 10.31 จุด ด้วยมูลค่าการซื้อขาย 4.36 หมื่นล้านบาท ก็มาจากความคาดหวังที่รัฐบาลกำลังใช้นโยบายอัดฉีดเงินเข้าสู่ระบบด้วยโปรโมชั่น “ชิม ช้อป ใช้” เลยทำให้เชื่อว่า ในไตรมาส 4 จะมีเม็ดเงินสะพัดในระบบเศรษฐกิจมากขึ้น “โมนิก้า” จึงต้องโหนกระแสเรื่องดังกล่าวกับเขาสักหน่อย เดี๋ยวจะหาว่า ไม่อินเทรนด์เจ้าค่ะ
*รับกระแสก่อนใครเพื่อนต้องมองไปที่น้องมิ้น MINT กระชากขึ้นพรวดเดียวขึ้นมาปิดที่ 22.50 บาท บวกไป 0.70 บาท หรือขึ้นไป 3.20% ด้วยมูลค่าการซื้อขาย 1.46 พันล้านบาท “โมนิก้า” มองเป็นการเด้งรับข่าวโปรโมชั่นสุดพิเศษของรัฐบาล ซึ่งจะทำให้ธุรกิจที่เกี่ยวข้องกับการท่องเที่ยวกลับมาคึกคัก เดี๊ยนถึงเอาใจช่วยหุ้นตัวนี้สุด ๆ เพราะเริ่มเห็นแสงสว่างที่ปลายอุโมงค์มากขึ้นเรื่อย ๆ นะออเจ้า
*ส่วนในรายของปูนใหญ่ SCC มีของดีอยู่ในตัวอยู่แล้ว จึงทะยานสวนกระแสตลาดหุ้นผันผวนได้พักใหญ่ ๆ เดี๊ยนถึงเข้าใจเหตุผลที่ราคาหุ้นขึ้นมายืนปิด 369 บาท บวกไป 12 บาท หรือขึ้นไป 3.35% ด้วยมูลค่าการซื้อขาย 2.60 พันล้านบาท เพราะแวลูหุ้นลูกจะทำให้แวลูแม่เพิ่มขึ้นอย่างมีนัยสำคัญ บรรดากองทุนถึงกระโจนใส่หุ้นตัวนี้อุตลุด เพราะการขึ้นเที่ยวนี้ วิน-วิน กันทุกฝ่ายจ้า !
*สำหรับรายที่ยังออกลูกแทงกั๊กตลอดเวลาอย่าง DELTA กลายเป็นเกมวัดใจผู้เล่นจะช่วยกันดันให้สุดซอยหรือเปล่า ? เพราะเที่ยวก่อนก็จอดป้ายแถวนี้เช่นกัน “โมนิก้า” ถึงอยากให้แฟนคลับดูราคาปิดที่ 124.50 บาท บวกไป 5.50 บาท หรือขึ้นไป 4.60% ด้วยมูลค่าการซื้อขาย 581 ล้านบาทยังน่าสนใจอะป่าว ? เพราะสถานการณ์ตอนนี้ทำให้ไม่กล้าเชียร์ให้เล่นต่อ ? นะซี
*คล้ายกับกรณีของหุ้นแถวสองอย่าง SUSCO กลายเป็นช็อตที่นักเล่นต้องลุ้นกันเอาเองว่า วันนี้จะดันไหม ? หลังหุ้นกระชากขึ้นแรงอีกครั้ง พร้อมกับเปิดแก๊ปทิ้งไว้เป็นครั้งที่ 2 (แก๊ปแรกที่เปิดไว้ ยังไม่ปิดเลยจ้า) “โมนิก้า” ถึงอยากให้แฟนคลับเดาทางกันเอาเองว่า การยืนปิดที่ระดับ 2.92 บาท บวกไป 0.20 บาท หรือขึ้นไป 7.35% ด้วยมูลค่าการซื้อขาย 95 ล้านบาท ยังมีแก๊ปให้หุ้นวิ่งได้อีกไหมเจ้าค่ะ
*อีกรายที่แซ่บไม่แพ้กัน “โมนิก้า” คงมองไปที่หุ้น GLOCON หลังไต่เพดานขึ้นอย่างช้า ๆ จากที่เคยย่ำต๊อกอยู่ที่ 0.50 บาท จนวันนี้ขึ้นมายืนปิดที่ 1.04 บาท บวกไป 0.02 บาท หรือขึ้นไป 2% ด้วยมูลค่าการซื้อขาย 184 ล้านบาท มันเป็นจังหวะที่เหมาะต่อการเกาะกระแสเป็นอย่างยิ่ง เพราะการขึ้นของหุ้นเป็นแบบค่อยเป็นค่อยไป ไม่โฉ่งฉ่างเหมือนหุ้นบางตัวที่ถูกดันขึ้นมาล่อเป้า จึงอยากให้มิตรสหายลองประเมินสถานการณ์ของหุ้นตัวนี้ดูสักตั้ง…อิอิอิ
*ส่วนในรายของหุ้นขนมหวาน AU กลายเป็นช็อตที่ “โมนิก้า” รู้สึกงง ๆ กับการดันหุ้นตัวนี้เป็นประจำ เพราะเมื่อดูจากผลงานที่ออกมา ก็ไม่ประทับใจสักอย่าง แถมเมื่อดูจากระดับการเทรดที่สูงมาก ๆ ก็เป็นเรื่องที่น่ากังวลเหลือเกิน จึงอยากให้แฟนคลับประเมินการยืนปิดที่ระดับ 10 บาท บวกไป 0.55 บาท หรือขึ้นไป 5.80% ด้วยมูลค่าการซื้อขาย 181 ล้านบาท เกิดจากน้ำมือก๊วนดอกบัวหรือเปล่า ?..ลองไปสืบกันดูนะตัวเอง !